Savoja (departamentas)

Savoja (, ) – Prancūzijos departamentas šalies rytuose, Overnės-Ronos-Alpių regione. Pavadinimas kilęs iš lotynų kalbos žodžio Sapaudia arba Sabaudia – 'kraštas, apžėlęs pušimis'. Administracinis centras – Šamberi.

Departamentą sudaro 3 apskritys, 19 kantonų, 27 municipaliniai susivienijimaai ir 273 komunos. Plotas – 6 028 km².

Istorija 

879–1032 m. dabartinio teritorija buvo Burgundijos karalystės Savojos grafystės dalis, 1034–1416 m. kraštą valdė Šventoji Romos imperija, 1416–1720 m. Savojos kunigaikštystės dalis, nuo 1720 iki Italijos susivienijimo 1860 m. Sardinijos karalystės dalis. 1792–1815 m. dalis dabartinio departamento teritorijos priklausė Prancūzijos Monblano departamentui ir vėl buvo Prancūzijos aneksuota 1860 m. pagal Turino sutartį. Buvusioje Savojos kunigaikštystėje sudaryti du departamentai – Savoja ir Aukštutinė Savoja.

1992 m. Savoja ir Albervilis organizavo XVI žiemos olimpines žaidynes.

Geografija 

Savojos departamentas ribojasi su Eno, Izero, Ronos, Aukštutinių Alpių, Aukštutinės Savojos departamentais ir Italija.

Apskritys

Pagrindiniai miestai
 Šamberi (Chambéry) (55 786 gyventojai, 1999 m.)
 Eks le Benas (25 732 gyventojai)
 Albervilis (Albertville) (17 340 gyventojų)
 Sen Žanas de Morenas (Saint-Jean – de-Maurienne) (8 902 gyventojai)

Kalnynai
 Božės masyvas (Massif des Bauges)
 Šartrezas (Chartreuse)
 Vanuazas (Vanoise)
 Bofortenas (Beaufortin)

Iš Izerano kalno išteka Izeras, didžiausi ežerai – Buržė (Bourget) ir Egebeletas (Lac d’Aiguebelette) šilčiausias Europos ežeras.

Ekonomika 

Pagrindinė ekonomikos šaka – turizmas. Kasmet registruojama daugiau, kaip 30 mln. nakvynių. Pramonės šakų gamybos eksportas 2005 m. siekė 1,77 mlrd. eurų. Gaminamos staklės, laikrodžiai, popierius, medienos gaminiai, plienas, aliuminis, elektronika, elektros įranga. Pramonės specifiką diktuoja pigi elektros energija, kurią gamina hidroelektrinės.

Iš viso Savojos ploto 90 028 hektarų užima ariama žemė, 65 033 ha – dirbtinės pievos, 55 482 ha – natūralios pievos, 122 615 ha – miškai, 9912 ha – vynuogynai. Dėl to žemės ūkis orientuojasi į gyvulininkystę ir vyno gamybą. Auginamos daržovės, bulvės, tabakas. Taip pat gaminama daugybė sūrio rūšių:
 Boforas (Beaufort)
 Reblošonas (Reblochon)
 Tamjė (Tamié)
 Tom de Božas (Tome des Bauges)
 Tom de Savoi (Tomme de Savoie)

Turizmas 
Nemažai dėmesio skiriama sporto ir turizmo infrastruktūrai.

Svarbiausios kalnų slidinėjimo bazės
 Val Dizeras (Val – d’Isère)
 Tignis (Tignes)
 La Planas (La Plagne)
 Kurševelis (Courchevel)
 Meribelis (Méribel)
 Menuiras (Les Ménuires)
 Val Torenas (Val Thorens)
 Sesi (Les Saisies)
 Bramansas (Bramans)

Kurortai
 Eks le Benas (Aix – les-Bains)
 Šal lez O (Challes – les-Eaux)
 Brid le Benas (Brides – les-Bains)
 Lešeras (La Léchère)

Politika 

Departamentą Prancūzijos senate atstovauja Mišelis Barnjė ir Rožė Rinšė, Atstovų rūmuose – Dominikas Dordas, Vensanas Rolanas ir Mišelis Buvaras. Generalinę tarybą sudaro 37 nariai.

V Respublikoje iš Savojos į ministrų pareigas deleguoti:
 Žanas Pjeras Kotas (Jean-Pierre Cot) (Prancūzijos socialistų partija, PS)
 Jozefas Fontanė (Joseph Fontanet) (centro dešinė)
 Pjeras Diuma (Pierre Dumas) (Judėjimas už respubliką, RPR)
 Lui Besonas (Louis Besson) (PS)
 Mišelis Barnjė (Michel Barnier) (Sąjunga už liaudies judėjimą, UMP)
 Ervė Geimaras (Hervé Gaymard) (UMP)

Nuorodos 

 Prancūzijos regionai ir departamentai
 Prefektūra
 Generalinė taryba 
 Istorinė informacija

UNPO nariai
Prancūzijos departamentai
Savoja